— Вось так усё пайшло-паехала. За два гады ў нас на сядзібе пабывала шмат людзей — і з нашай роднай Беларусі, і з многіх краін свету. Прыязджалі і мясцовыя фермеры, якія жадалі заняцца агратурызмам, але не ведалі, з чаго пачынаць, у якіх кірунках рухацца. З задавальненнем дзяліліся ведамі, напрацоўкамі, дапамагалі ў станаўленні тым, хто пачынаў, як і мы, з нічога. Не баючыся ні канкурэнцыі, ні “адтоку” кліентаў. Даўно вядома, што калі шчыра дзяліцца тым, што маеш, да цябе яшчэ болей вяртаецца. У выніку ў нас сёння ў Кобрынскім раёне ўтворана і паспяхова дзейнічае 25 аграсядзіб – болей, чым у любым раёне вобласці! Неўзаабве нарадзілася і паспяхова была рэалізавана ідэя ўтварэння “Муховэцькай куморы”– дынастынацыі (або садружнасці) кобрынскіх аграсядзіб і іншых суполак. Для якіх галоўнае – пастаяннае і комплекснае прыцягненне ў Беларусь замежных турыстаў з іх капіталамі ў абмен на знаёмства і далучэнне да каштоўнасцяў нашага краю. Гэтыя каштоўнасці – нашы спрадвечныя традыцыі, культурныя і прыродныя багацці, таленты нашых рамеснікаў, старажытная беларуская кухня і шмат чаго іншага.